Wêreld se grootste bottel whisky verkoop(Foto: Lyon & Turnbull, Facebook) As hierdie bielie van ŉ bottel nie die gaste by jou volgende skemerkelkie beïndruk nie, sal niks waarskynlik help nie. Om te spog met die wêreld se grootste bottel whisky gaan jou egter ŉ allemintige $1,4 miljoen (of sowat R21,7 miljoen) armer maak. Die bottel – genaamd The Intrepid ­– is Woensdag deur die veilingshuis, Lyon en Turnbull, aan ŉ internasionale versamelaar verkoop. CNN berig die bottel – wat sowat 1,8 m hoog staan en ongeveer 311 ℓ whisky bevat – is in September in die Guinness-wêreldrekordboek opgeteken. Dit is gelykstaande aan altesaam 444 standaardbottels whisky van 750 ml elk. Die whisky is ŉ 1989-Macallan-enkelmout-whisky wat 32 jaar lank in eikehoutvate by Macallan se distilleerdery in Skotland verouder het voor dit in 2021 gebotteleer is. Dit is vaalgoud van kleur en het ŉ soet smaak met geure van appel. Hoewel die massiewe bottel die grootste bottel whisky is wat nog ooit verkoop is, is dit nie die duurste nie. Dié eer gaan aan ŉ 60-jarige bottel Macallan wat in 2018 vir $1,53 miljoen (R23,7 miljoen) verkoop is. CBS News berig die Intrepid-projek is begin as ŉ samewerkingsprojek tussen Fah Mai, ŉ beleggingsmaatskappy wat in Thailand gebaseer is, en Rosewin Holdings, ŉ Londense firma wat in whisky en ander alkohol belê. Die stigter van die projek, Daniel Monk, is deur sy pa se “passie vir avontuur en verkenning” geïnspireer. Die etiket op die bottel bevat die foto’s van 11 ontdekkingsreisigers, onder wie Ranulph Fiennes en Robin Knox-Johnston. Volgens Lyon en Turnbull word die geld wat vir die whisky betaal is, aan verskeie liefdadigheidsorganisasies geskenk.